**Kybernetický priestor** alebo **kyberpriestor** (angl. cyberspace) je označenie virtuálneho priestoru, v ktorom sa vytvárajú, spracovávajú, ukladajú a prostredníctvom elektromagnetického vlnenia (resp. technologických prostriedkov, ktoré fungujú na báze tohto vlnenia) šíria informácie v podobe dát, ako aj informačná a komunikačná infraštruktúra, ktorá tento priestor vytvára.

Najznámejším kybernetickým priestorom je Internet, hoci nie každý kybernetický priestor je pripojený na Internet.

Definícia
---------

Pojmom kybernetický priestor sa pôvodne metaforicky označovalo prostredie, v ktorom prebieha prenos a spracovanie digitálne zaznamenanej informácie. V súčasnosti označuje informačnú a komunikačnú infraštruktúru organizácie, štátu, alebo globálnu informačnú a komunikačnú infraštruktúru.

V kontexte organizácií možno kybernetický priestor vymedziť ako akýkoľvek súbor jednej alebo viacerých vzájomne prepojených lokálnych počítačových sietí (LAN).

*Koncepcia kybernetickej bezpečnosti Slovenskej republiky na roky 2015 – 2020* schválená uznesením vlády Slovenskej republiky č. 328/2015 zo 17. júna 2015, ktorá sa opiera o terminológiu Kooperatívneho centra excelentnosti NATO pre kybernetickú bezpečnosť, definuje kybernetický priestor ako „virtuálny priestor bez hraníc zložený z celosvetovo prepojených sietí z hardvéru, softvéru a dát", ktorý je „ohraničený používaním elektroniky a elektronického spektra na vytvorenie, modifikovanie, výmenu a využívanie dát prostredníctvom vzájomne závislých a prepojených sietí."

Charakteristika
---------------

Medzi základné charakteristiky kybernetického priestoru patria jeho úžitkové hodnoty, ktoré možno rozdeliť na:

* hmotné úžitkové hodnoty (physical assets) – hardvér, budovy ap.
* nehmotné úžitkové hodnoty (nonphysical assets) – softvér, dáta, resp. schopnosť poskytovať dáta a služby,
* ľudské zdroje (human resources) – personál, ktorý prevádzkuje kybernetický priestor.

Úžitkové hodnoty sú vystavené rôznym typom ohrození (threats), ktoré predstavujú možné narušenie kybernetickej bezpečnosti.

Referencie
----------

1. 1 2  Brezula, Ján (2017), „Aspekty kybernetickej bezpečnosti na Slovensku a vo svete", *Krízový manažment* (Žilina: Žilinská univerzita v Žiline, Fakulta bezpečnostného inžinierstva) 16 (2): 83-88, ISSN 1336-0019, dost. 2021-04-10
2. 1 2 3  Levický, Dušan (2019), *Úvod do kybernetickej bezpečnosti* (prvé vyd.), Košice: elfa, ISBN  978-80-8086-276-3
3. ↑  Olejár, Daniel (2013), „Stručný výkladový slovník informačnej bezpečnosti", in Olejár, Daniel, *Informačná bezpečnosť : Študijné materiály pre kurzy informačnej bezpečnosti pre informatikov nešpecialistov v IB, špecialistov v IB a učiteľov*, Bratislava: Ministerstvo financií Slovenskej republiky, 2013-12, str. 376-392, dost. 2021-04-10
4. ↑  *Návrh Koncepcie kybernetickej bezpečnosti Slovenskej republiky na roky 2015 – 2020*, Bratislava: Úrad vlády Slovenskej republiky, 2015, dost. 2021-04-10
5. ↑  *Koncepcia kybernetickej bezpečnosti Slovenskej republiky na roky 2015 – 2020*, [Bratislava]: Úrad vlády Slovenskej republiky; Národná agentúra pre sieťové a elektronické služby; Národný bezpečnostný úrad, 2015 (vyd. 2016-02-18), dost. 2021-04-10